**Thomas Cook Group** oli brittiläinen matkatoimisto, joka syntyi vuonna 2007 Thomas Cook AG:n ja MyTravel Groupin yhdistyttyä. Sen vuonna 1841 perustettu edeltäjäyhtiö Thomas Cook on maailman vanhin matkanjärjestäjäyritys.

Yritys ajautui konkurssiin 22. syyskuuta 2019 talousvaikeuksien vuoksi. Yrityksellä on yhteensä yli 1,5 miljardia euroa velkaa. Konkurssin taustalla vaikutti maailmanlaajuinen matkatoimistojen suosion lasku muun muassa internetin synnyttämän kilpailun vuoksi. Joidenkin arvioiden mukaan myös Brexitin aiheuttama epävarmuus olisi ollut osasyynä yrityksen konkurssiin.

Lokakuussa 2019 norjalainen sijoittaja Petter Stordalen ilmoitti ostavansa osuuden Thomas Cook Nothern Europe -konsernista.

Marraskuussa 2019 kiinalainen Fosun osti Thomas Cookin brändin.

Historia
--------

Yrityksen edeltäjäyhtiöistä vanhimman perusti Thomas Cook vuonna 1841 kuljettamaan matkustajia Britannian rautateillä. Vuonna 1851 toimisto järjesti pakettimatkan Pariisin maailmannäyttelyyn.

Yhtiön nimeksi tuli vuonna 1871 *Thomas Cook & Son*, kun perustajan poika tuli osakkaaksi yhtiöön. Vuonna 1924 yhtiöstä tuli osakeyhtiö nimeltään *Thomas Cook & Son Ltd.* Yhtiön nimi, kansallisuus ja omistajat ovat sen jälkeen vaihtuneet useaan kertaan, mutta perustajan nimi on säilynyt osana yhtiön ja sen seuraajien nimeä.

Vuonna 1928 Thomas Cook & Son Ltd siirtyi Wagon-Lits -yhtiön omistukseen. Vuoden 1948 jälkeen yhtiön omistajina oli muun muassa brittiläisiä rautatieyhtiöitä ja pankkeja. Vuonna 2002 Thomas Cookin osti saksalainen C&N Touristik -niminen matkailualan yhtiö. Thomas Cookin toiminta jatkui osana tätä yritystä ja koko saksalais-brittiläisen yhtiön nimeksi muutettiin *Thomas Cook AG*. Vuonna 2007 Thomas Cook AG ja brittiläinen *MyTravel Group plc* yhdistyivät *Thomas Cook Group plc* -nimiseksi yhtiöksi, joka oli listattu Lontoon pörssiin ja kuului FTSE 100-indeksiin.

Yhtiön väreissä lentävä Condor-lentokone.
Yhtiö asetettiin konkurssiin syyskuussa 2019. Yhtiön kaikki tulevat lennot ja lomamatkat peruttiin. Yhtiöllä oli konkurssihetkellä 22. syyskuuta noin 600 000 matkaajaa ympäri maailmaa. 
Yhtiö toimi konkurssihetkellä 19 maassa ja sillä oli henkilökuntaa 29 000 päätoimisen työntekijän verran.

Lähteet
-------

1. 1 2  Board Of Directors *Thomas Cook Group*.  Arkistoitu 23.9.2019. Viitattu 24.9.2019.
2. 1 2  Thomas Cook Group Share Prices. Viitattu 4.6.2013.
3. ↑  Väliaho, Tuomo; Liiten, Marjukka: Tjäreborgin emoyhtiö Thomas Cook horjuu konkurssin partaalla *Helsingin Sanomat*.  22.9.2019. Viitattu 23.9.2019.
4. 1 2  Haukka, Inka; Uusitalo, Kaisa: Matkanjärjestäjä Thomas Cook konkurssiin *Yle Uutiset*.  23.9.2019. Viitattu 23.9.2019.
5. ↑  Niskakangas, Tuomas: Hellekesä 2018 ajoi matkatoimistot ahdinkoon *Helsingin Sanomat*.  1.6.2019. Viitattu 23.9.2019.
6. ↑  Väliaho, Tuomo; Liiten, Marjukka: Matkatoimisto Tjäreborgin emoyhtiö asetettu konkurssiin *Helsingin Sanomat*.  23.9.2019. Viitattu 23.9.2019.
7. ↑  Ziady, Hanna: Brexit's role in Thomas Cook's demise *CNN*.  23.9.2019. Viitattu 24.9.2019.
8. ↑  Tjäreborgin uudeksi omistajaksi norjalainen hotellimoguli Petter Stordalen: "Olen tehnyt monta kauppaa elämässäni, mutta tämä on erityinen" *Yle Uutiset*.  30.10.2019. Viitattu 31.10.2019.
9. ↑  Kiinalaiskonglomeraatti Fosun osti Thomas Cookin brändin noin 12,7 miljoonalla eurolla *Yle Uutiset*.  2.11.2019. Viitattu 2.11.2019.
10. ↑  Key Dates Thomas Cook. Viitattu 4.6.2013.
11. ↑  Tjäreborgin emoyhtiö Thomas Cook konkurssiin Yle 23.9.2019
12. ↑  Tjäreborgin emoyhtiö Thomas Cook ilmoittaa konkurssistaan – kaikki tulevat lennot ja lomamatkat peruttu *www.iltalehti.fi*. Viitattu 23.9.2019.
13. ↑  Welcome Thmas Cook. Viitattu 4.6.2013.

Entisen Thomas Cook Groupin lentoyhtiöt

* Thomas Cook Airlines
* Thomas Cook Airlines Balearics
* Thomas Cook Airlines Scandinavia
* Condor
* Thomas Cook Airlines Belgium